CELEX: 32021L0802
Language: hr
Date: 2021-03-12 00:00:00
Title: Delegirana direktiva Komisije (EU) 2021/802 оd 12. ožujka 2021. o izmjeni Priloga Okvirnoj odluci Vijeća 2004/757/PUP u pogledu obuhvaćanja novih psihoaktivnih tvari metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoata (MDMB-4en-PINACA) i metil 2-{[1-(4-fluorbutil)-1H-indol-3-karbonil]amino}-3,3-dimetilbutanoata (4F-MDMB-BICA) definicijom „droge”

20.5.2021   
               
               
                  HR
               
               
                  Službeni list Europske unije
               
               
                  L 178/1
               
            
         DELEGIRANA DIREKTIVA KOMISIJE (EU) 2021/802
         оd 12. ožujka 2021.
         o izmjeni Priloga Okvirnoj odluci Vijeća 2004/757/PUP u pogledu obuhvaćanja novih psihoaktivnih tvari metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoata (MDMB-4en-PINACA) i metil 2-{[1-(4-fluorbutil)-1H-indol-3-karbonil]amino}-3,3-dimetilbutanoata (4F-MDMB-BICA) definicijom „droge”
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Okvirnu odluku Vijeća 2004/757/PUP od 25. listopada 2004. o utvrđivanju minimalnih odredaba vezanih za elemente kaznenih djela i sankcija u području nezakonite trgovine drogom (1), a posebno njezin članak 1.a stavak 1.,
         budući da:
         
                     (1)
                  
                  
                     U skladu s člankom 5.c Uredbe (EZ) br. 1920/2006 Europskog parlamenta i Vijeća (2) Znanstveni odbor Europskog centra za praćenje droga i ovisnosti o drogama, proširen u skladu s postupkom iz članka 5.c stavka 4. te uredbe, sastavio je izvješća o procjeni rizika za nove psihoaktivne tvari metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoat (MDMB-4en-PINACA) i metil 2-{[1-(4-fluorbutil)-1H-indol-3-karbonil]amino}-3,3-dimetilbutanoat (4F-MDMB-BICA). Centar je 9. prosinca 2020. dostavio izvješća o procjeni rizika Komisiji i državama članicama.
                  
               
                     (2)
                  
                  
                     MDMB-4en-PINACA i 4F-MDMB-BICA sintetički su agonisti kanabinoidnih receptora (sintetički kanabinoidi). Djeluju slično kao tetrahidrokanabinol (THC), koji uzrokuje glavne psihoaktivne učinke kanabisa, ali imaju i dodatnu, po život opasnu, toksičnost. Snažno djelovanje tih dviju tvari predstavlja velik rizik od trovanja.
                  
               
                     (3)
                  
                  
                     MDMB-4en-PINACA dostupan je u Uniji barem od 2017., a pronađen je u 20 država članica, u mnogima od njih prvi put 2019. Carina je 2020. zaplijenila znatno veće količine MDMB-4en-PINACA-a. U 20 država članica prijavljeno je ukupno 389 zapljena (3). Usto je šest država članica prijavilo 15 prikupljenih uzoraka, a jedna 28 bioloških uzoraka. Općenito je izgledno da je broj otkrivanja MDMB-4en-PINACA-a manji od stvarnog stanja jer uobičajena pretraga u nekim laboratorijima ne uključuje tu tvar. U većini slučajeva tvar je zaplijenjena kao prah i u mješavinama za pušenje, ali pronađena je i u impregniranom papiru, uključujući bugačice, te u tekućem obliku i drugim oblicima.
                  
               
                     (4)
                  
                  
                     Prijavljeno je 12 smrtnih slučajeva povezanih s MDMB-4en-PINACA-om, u dvjema državama članicama. Broj otkrivenih ili prijavljenih intoksikacija i smrtnih slučajeva vjerojatno je manji od stvarnog jer uobičajena pretraga u nekim laboratorijima ne uključuje tu tvar.
                  
               
                     (5)
                  
                  
                     4F-MDMB-BICA dostupan je u Uniji barem od ožujka 2020., a otkriven je u 11 država članica. U 11 država članica prijavljene su ukupno 94 zapljene (4). Usto je jedna država članica prijavila prikupljeni uzorak, a jedna 126 bioloških uzoraka. Općenito je izgledno da je broj otkrivanja 4F-MDMB-BICA-a manji od stvarnog stanja jer uobičajena pretraga ne uključuje tu tvar s obzirom na to da je nova na tržištu. U većini slučajeva tvar je zaplijenjena kao prah, u mješavinama za pušenje i u bugačicama, ali pronađena je i u tekućem obliku i drugim oblicima.
                  
               
                     (6)
                  
                  
                     Prijavljen je 21 smrtni slučaj povezan s 4F-MDMB-BICA-om, u jednoj državi članici, od svibnja do kolovoza 2020. Broj otkrivenih ili prijavljenih intoksikacija i smrtnih slučajeva vjerojatno je manji od stvarnog jer uobičajena pretraga ne uključuje tu tvar s obzirom na to da se ona tek nedavno pojavila na tržištu Unije.
                  
               
                     (7)
                  
                  
                     Čini se da se MDMB-4en-PINACA i 4F-MDMB-BICA prodaju na internetu u malim i veleprodajnim količinama kao „zakonita” zamjena za kanabis i kontrolirane sintetičke kanabinoide, uglavnom kao gotovi potrošački proizvodi, na primjer u mješavinama za pušenje, e-tekućinama ili impregnirani na papiru.
                  
               
                     (8)
                  
                  
                     Ne postoje izravni dokazi o uključenosti organiziranog kriminala u proizvodnju i distribuciju (trgovinu) MDMB-4en-PINACA-a i 4F-MDMB-BICA-a te opskrbu njima u Uniji.
                  
               
                     (9)
                  
                  
                     Ni u Uniji ni, čini se, drugdje ne postoji priznata upotreba MDMB-4en-PINACA-a i 4F-MDMB-BICA-a u humanoj ili veterinarskoj medicini. Ne postoje naznake da bi se te tvari mogle upotrebljavati u bilo koju drugu svrhu osim kao analitički referentni standard i u znanstvenim istraživanjima.
                  
               
                     (10)
                  
                  
                     U izvješćima o procjeni rizika navodi se da bi se daljnjim istraživanjima moglo odgovoriti na mnoga pitanja o MDMB-4en-PINACA-u i 4F-MDMB-BICA-u koja se postavljaju zbog nedostatka podataka o rizicima za zdravlje pojedinaca i javno zdravlje te društvenim rizicima. Dostupne informacije ukazuju na to da konzumacija MDMB-4en-PINACA-a i 4F-MDMB-BICA-a ima štetne posljedice za zdravlje zbog njihove akutne toksičnosti, mogućnosti zlouporabe i potencijala za izazivanje ovisnosti. Te se štetne posljedice za zdravlje smatraju opasnima po život. Ne postoje posebne informacije o društvenim rizicima koje predstavljaju MDMB-4-en-PINACA i 4F-MDMB-BICA. Stoga postoji dovoljno razloga za obuhvaćanje MDMB-4-en-PINACA-a i 4F-MDMB-BICA-a definicijom „droge”.
                  
               
                     (11)
                  
                  
                     MDMB-4-en-PINACA i 4F-MDMB-BICA ne nalaze se na popisu tvari koje treba kontrolirati na temelju Jedinstvene konvencije Ujedinjenih naroda o opojnim drogama iz 1961., kako je izmijenjena Protokolom iz 1972., ili Konvencije Ujedinjenih naroda o psihotropnim tvarima iz 1971. 4F-MDMB-BICA se trenutačno ne procjenjuje u okviru sustava Ujedinjenih naroda, dok je MDMB-4en-PINACA preporučen za uvrštavanje u popis u okviru sustava Ujedinjenih naroda. Međutim, dovoljno je dokaza za hitnost obuhvaćanja te tvari definicijom „droge” i u pravu EU-a.
                  
               
                     (12)
                  
                  
                     U devet država članica MDMB-4en-PINACA se kontrolira u skladu s nacionalnim zakonodavstvom o kontroli droga, u četiri države članice u skladu s novim zakonodavstvom o psihoaktivnim tvarima, a u jednoj državi članici u skladu s drugim zakonodavstvom. U sedam država članica 4F-MDMB-BICA se kontrolira u skladu s nacionalnim zakonodavstvom o kontroli droga, u četiri države članice u skladu s novim zakonodavstvom o psihoaktivnim tvarima, a u jednoj državi članici u skladu s drugim zakonodavstvom. S obzirom na to da nacionalne mjere kontrole već postoje, obuhvaćanje MDMB-4en-PINACA-a i 4F-MDMB-BICA-a definicijom „droge”, čime bi se na njih primjenjivale odredbe o kaznenim djelima i sankcijama kako je definirano u Okvirnoj odluci 2004/757/PUP, doprinijelo bi izbjegavanju prepreka prekograničnom kaznenom progonu i prekograničnoj pravosudnoj suradnji te pružanju zaštite od rizika koji dostupnost i upotreba tih tvari mogu predstavljati.
                  
               
                     (13)
                  
                  
                     Budući da su ispunjeni uvjeti za izvršavanje ovlasti za donošenje delegiranog akta i da je proveden za to predviđeni postupak, trebalo bi donijeti delegiranu direktivu kako bi se MDMB-4en-PINACA i 4F-MDMB-BICA uključili u Prilog Okvirnoj odluci 2004/757/PUP i kako bi se stoga na te tvari primjenjivale odredbe kaznenog prava Unije o nezakonitoj trgovini drogom.
                  
               
                     (14)
                  
                  
                     Okvirna odluka 2004/757/PUP, kako je izmijenjena Direktivom (EU) 2017/2103 Europskog parlamenta i Vijeća (5), obvezujuća je za Irsku te ona stoga sudjeluje u donošenju i primjeni ove Odluke.
                  
               
                     (15)
                  
                  
                     Okvirna odluka 2004/757/PUP, kako se primjenjivala do 21. studenoga 2018., obvezujuća je za Dansku, ali za nju nije obvezujuća Direktiva (EU) 2017/2103. Ona stoga ne sudjeluje u donošenju i primjeni ove Direktive te ona za nju nije obvezujuća niti se na nju primjenjuje.
                  
               
                     (16)
                  
                  
                     U skladu sa Zajedničkom političkom izjavom država članica i Komisije od 28. rujna 2011. o dokumentima s objašnjenjima (6), države članice obvezale su se da će u opravdanim slučajevima uz obavijest o svojim mjerama za prenošenje priložiti jedan ili više dokumenata u kojima se objašnjava veza između sastavnih dijelova direktive i odgovarajućih dijelova nacionalnih instrumenata za prenošenje.
                  
               
                     (17)
                  
                  
                     Okvirnu odluku 2004/757/PUP trebalo bi stoga na odgovarajući način izmijeniti,
                  
               DONIJELA JE OVU DIREKTIVU:
         
            Članak 1.
            Izmjena Okvirne odluke 2004/757/PUP
            U Prilog Okvirnoj odluci 2004/757/PUP dodaju se sljedeće točke 18. i 19.:
            
                        „18.
                     
                     
                        Metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoat (MDMB-4en-PINACA) (*).
                     
                  
                        19.
                     
                     
                        Metil 2-{[1-(4-fluorbutil)-1H-indol-3-karbonil]amino}-3,3-dimetilbutanoat (4F-MDMB-BICA) (*).
                     
                  
         
            Članak 2.
            Prenošenje
            
               1.   Države članice donose zakone i druge propise potrebne za usklađivanje s ovom Direktivom najkasnije 9. prosinca 2021. One Komisiji odmah dostavljaju tekst tih odredaba.
               Kada države članice donose te odredbe, one sadržavaju upućivanje na ovu Direktivu ili se na nju upućuje pri njihovoj službenoj objavi. Države članice određuju načine tog upućivanja.
            
            
               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
            
         
         
            Članak 3.
            Stupanje na snagu
            Ova Direktiva stupa na snagu dvadesetog dana od dana objave u Službenom listu Europske unije.
         
         
            Članak 4.
            Ova je Direktiva upućena državama članicama u skladu s Ugovorima.
         
         
            Sastavljeno u Bruxellesu 12. ožujka 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 335, 11.11.2004., str. 8.
         
         
            (2)  Uredba (EZ) br. 1920/2006 Europskog parlamenta i Vijeća od 12. prosinca 2006. o Europskom centru za praćenje droga i ovisnosti o drogama (SL L 376, 27.12.2006., str. 1.).
         
            (3)  Osim toga, Ujedinjena Kraljevina prijavila je 380 zapljena, Norveška jednu, a Turska 663.
         
            (4)  Osim toga, Ujedinjena Kraljevina prijavila je 17 zapljena.
         
            (5)  Direktiva (EU) 2017/2103 Europskog parlamenta i Vijeća od 15. studenoga 2017. o izmjeni Okvirne odluke Vijeća 2004/757/PUP kako bi se nove psihoaktivne tvari obuhvatile definicijom „droge” te o stavljanju izvan snage Odluke Vijeća 2005/387/PUP (SL L 305, 21.11.2017., str. 12.).
         
            (6)  SL C 369, 17.12.2011., str. 14.